**Informatīvais ziņojums**

**„Par papildu valsts budžeta saistību uzņemšanos**

**Baltijas jūras reģiona finanšu palīdzības līdzfinansēto**

**projektu un pasākumu īstenošanai”**

2012.gada 30. – 31.maijā Vācijā, Stralsundā 9.Baltijas jūras valstu samitā tika izveidots Baltijas jūras valstu padomes (turpmāk – padome) Projektu atbalsta fonds (*CBSS Project Support Facility (PSF)*) līdzfinansējuma piešķiršanai no 2013.gada līdz 2015.gadam Baltijas jūras makroreģionālās sadarbības projektu, kas varētu sniegt pievienoto vērtību Baltijas jūras reģionam, parādīt ietekmi uz reģionālo sadarbību un veicināt ilgtermiņa partnerību, līdzfinansēšanai. *CBSS Project Support Facility (PSF)* līdzfinansējums var tikt izmantots, lai sekmētu projektu sagatavošanu un īstenošanu padomes definētajās piecās politikas jomās, tostarp, civilās drošības un cilvēka dimensijas politikas jomā, kurā iekļauta cilvēku tirdzniecības apkarošana.

Eiropas Savienības Stratēģijas Baltijas jūras reģionam īstenošanai Eiropas Savienības Baltijas jūras reģiona dalībvalstis un Eiropas Komisija ir izveidojusi finanšu programmu projektu izveides atbalstam (*Seed Money Facility*), kas paredzēta projektu, kas atbilst Eiropas Savienības Stratēģijas Baltijas jūras reģionam Rīcības plānā un stratēģijā „Eiropa2020” noteiktajam, pieteikumu sagatavošanai. Projektu īstenošanai nav plānots izmantot Eiropas Savienības Kohēzijas fonda finansējumu, bet gan piesaistīt citus ārvalstu finanšu palīdzības avotus, piemēram, projektu par cilvēku tirdzniecības jautājumiem īstenošanai izmantojot Eiropas Savienības finanšu programmu „Noziedzības profilakse un apkarošana 2014. – 2020.gadam”.

 Ar Ministru kabineta 2011.gada 15.decembra rīkojumu Nr.657 „Par Latvijas dalību Baltijas jūras valstu padomes darba grupā” Ministru kabinets ir atbalstījis nepieciešamību nodrošināt Latvijas dalību Baltijas jūras valstu padomes darba grupā cīņai pret cilvēku tirdzniecību (*CBSS TF - THB*) (turpmāk – darba grupa) un iespēju gūt tās atbalstu Latvijas interešu projektiem. Līdz šim padomes darba grupas aktivitātes, galvenokārt, finansēja Zviedrijas valdība. Zviedrijas valdības darba grupai piešķirtais finansējums beidzas 2014.gada 30.jūnijā līdz ar darba grupas mandāta beigšanos. Lai nodrošinātu darba grupas mandāta pagarināšanu, darba grupai ir svarīgi reģionālo projektu īstenošanai piesaistīt līdzfinansējumu no finanšu palīdzības programmām. Darba grupa ir atzinusi, ka *CBSS Project Support Facility* *(PSF)* un *Seed Money Facility* līdzfinansējums būtu piemērots risinājums darba grupas ideju realizēšanai cilvēku tirdzniecības novēršanas un apkarošanas jomā Baltijas jūras reģionā. Darba grupa ir vienojusies līdz 2013.gada oktobra beigām iesniegt projekta pieteikumu finansējuma saņemšanai *CBSS Project Support Facility (PSF)* ietvaros. Projekta „Izaicinājumi un labā prakse jautājumos par cilvēku tirdzniecību vietējās pašvaldībās” mērķis ir izveidot sadarbības platformu zināšanu un labās prakses apmaiņas uzlabošanai starp 11 padomes dalībvalstu – Latvijas, Lietuvas, Igaunijas, Zviedrijas, Somijas, Dānijas, Norvēģijas, Islandes, Vācijas, Polijas un Krievijas – pašvaldībām par to lomu cilvēku tirdzniecības novēršanas jomā, cilvēku tirdzniecības upuru identificēšanā un atbalsta sniegšanā. Šis projekts atbilst Latvijas interesēm un vajadzībām, jo Iekšlietu ministrijas izstrādātais politikas plānošanas dokumenta projekts „Cilvēku tirdzniecības novēršanas pamatnostādnes 2014. – 2020.gadam” paredz nodrošināt reģionālo neformālo sadarbības tīklu cilvēku tirdzniecības novēršanai izveidošanu un efektīvu darbību.

 Saskaņā ar *CBSS Project Support Facility(PSF)* nosacījumiem projekta īstenošanai pieejamais finansējums ir 50 000 EUR, darba grupas dalībvalstīm jānodrošina 10% līdzfinansējums, kas katrai valstij ir attiecīgi 455 EUR.

Iekšlietu ministrija augstu novērtē, ka darba grupa ir mehānisms visaptverošas politikas izpratnes, saskaņotas un kopējas rīcības, lai vērstos pret cilvēku tirdzniecību Baltijas jūras reģionā, veidošanai. Iekšlietu ministrijas pārstāvis darba grupas Nacionālo koordinatoru sanāksmēs nodrošina Latvijas interešu pārstāvību.

Latvijas kompetentās valsts iestādes un nevalstiskās organizācijas ir aktīvi iesaistījušās visās darba grupas aktivitātēs, piedaloties pētījumos par Baltijas jūras valstu valsts iestāžu un nevalstisko organizāciju sadarbību, par datu apmaiņas mehānismiem, organizējot semināru diplomātisko un konsulāro pārstāvniecību Rīgā pārstāvjiem, kurā piedalījās pavisam 70 dalībnieku no ārvalstu vēstniecībām. Savukārt darba grupas un IOM kopīgi izstrādāto Rokasgrāmatu diplomātisko un konsulāro pārstāvniecību darbiniekiem par palīdzības sniegšanu cilvēku tirdzniecības upuriem izmanto konsulārie darbinieki visās Latvijas diplomātiskajās un konsulārajās pārstāvniecībās ārvalstīs. Ņemot par pamatu darba grupas izstrādāto saprašanās memoranda paraugu, ir noslēgti sadarbības līgumi par cīņu pret cilvēku tirdzniecību un atbalstu cilvēku tirdzniecības upuriem starp biedrību „Patvērums „Drošā māja””, kas nodrošina valsts apmaksāto sociālo rehabilitāciju cilvēku tirdzniecības upuriem, un Valsts policiju un Valsts robežsardzi.

 Sadarbojoties darba grupai un *HEUNI* (ar Apvienotajām Nācijām saistītais Eiropas institūts noziedzības novēršanai un kontrolei), izmantojot Eiropas Komisijas **programmas „Noziedzības profilakse un apkarošana” līdzfinansējumu,** Zviedru institūta un Dānijas dzimumu līdztiesības un baznīcas lietu ministrijas līdzfinansējumu, tiek īstenots transnacionāls projekts *“ADSTRINGO – Addressing trafficking in human beings for labour exploitation through improved partnerships, enhanced diagnostics and intensified organisational approaches”* (turpmāk – ADSTRINGO projekts), kas ir vērsts uz cilvēku tirdzniecības piespiedu darba un darbaspēka ekspluatācijas nolūkā novēršanu 11 Baltijas jūras reģiona valstīs. Projekta mērķis ir novērst cilvēku tirdzniecību piespiedu darba nolūkā, stiprinot nacionālās un reģionālās partnerības un uzlabojot izpratni par mehānismiem, kas veicina darbaspēka ekspluatāciju Baltijas jūras reģionā.

 Savukārt projekta pieteikuma gatavošanu *Seed Money Facility* līdzfinansējumam darba grupa plāno uzsākt 2014.gadā, vienlaikus meklējot finansējumu projekta īstenošanai, lai nodrošinātu padomes dalībvalstu sadarbību cilvēku tirdzniecības apkarošanas jomā pēc ADSTRINGO projekta īstenošanas 2014.gada jūnijā. *Seed Money Facility* ietvaros pieejamais finansējums ir 50 000 EUR, darba grupas dalībvalstīm jānodrošina 15% līdzfinansējums. Saskaņā ar šīs finanšu programmas nosacījumiem projektā vismaz trīs partneriem jāiesaistās ar savu līdzfinansējumu.

 Pašreiz nav noteikts vienots regulējums kārtībai, kādā Latvijas institūcijas piedalās Eiropas Kopienas un citu ārvalstu finanšu palīdzības sniedzēju tieši administrētajās programmās.

Saskaņā ar Likuma par budžetu un finanšu vadību 24.panta trešo daļu budžeta iestādes var uzņemties valsts budžeta ilgtermiņa saistības, nepārsniedzot likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansēto projektu un pasākumu īstenošanai, ja ir pieņemts attiecīgs Ministru kabineta lēmums. Jauniem Eiropas Savienības politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012.gada 31.jūlija noteikumu Nr.523 „Noteikumi par budžeta pieprasījumu izstrādāšanas un iesniegšanas pamatprincipiem” 34.5.apakšpunktam, kas nosaka, ka Eiropas Savienības politiku instrumentu un pārējās ārvalstu finanšu palīdzības līdzfinansētiem un finansētiem projektiem un pasākumiem, kuriem maksājumu veikšana ir paredzēta tikai sākot ar n+1 gadu un turpmākajos gados, nepieciešams Ministru kabineta lēmums par tiesībām uzņemties jaunas valsts bedžeta ilgtermiņa saistības.

Saskaņā ar Ministru kabineta 2011.gada 16.augusta sēdē (prot.Nr.48, 38.§) nolemto Iekšlietu ministrijai ir dota atļauja uzņemties saistības un īstenot apstiprinātus projektus šādās programmās:

* Vispārējā programmā „Pamattiesības un tiesiskums (2007–2013)”;
* Ziemeļu Ministru padomes Ziemeļvalstu un Baltijas valstu mobilitātes programmā;
* Pamatprogrammā „Drošība un brīvību garantēšana (2007–2013)”

un saskaņā ar Ministru kabineta 2011.gada 29.novembra sēdē (prot.Nr.70, 30.§) nolemto Iekšlietu ministrijai ir dota atļauja uzņemties saistības un īstenot apstiprinātus projektus šādās programmās:

* Eiropas Biroja krāpšanas apkarošanai programmās (2007–2013);
* Septītajā ietvarprogrammā (2007–2013);
* Programmā „Solidaritāte un migrācijas plūsmu pārvaldība” (2007–2013);
* Rīcības programmā civilās aizsardzības jomā (2007–2013).

Lai izpildītu normatīvo aktu budžeta un finanšu jomā prasības par jaunu valsts budžeta ilgtermiņa saistību uzņemšanos (valsts budžeta līdzfinansējums) un ārvalstu finanšu palīdzības līdzekļu plānošanu valsts budžetā, Ministru kabinetam būtu nepieciešams pieņemt lēmumu par atļauju Iekšlietu ministrijai piedalīties attiecīgajās programmās (Baltijas jūras valstu padomes Projektu atbalsta fonds (*CBSS Project Support Facility (PSF))* un Eiropas Savienības Startēģijas Baltijas jūras reģionam projektu izveides atbalsta fonds (*Seed Money Facility*)), lai gadījumā, ja konkrētajās programmās tiek apstiprināti Iekšlietu ministrijas pieteiktie projekti vai citu institūciju pieteiktie projekti, kuru ietvaros paredzēto pasākumu īstenošanā Iekšlietu ministrija piedalās, tiktu nodrošināta savlaicīga valsts budžeta līdzfinansējuma un ārvalstu finanšu palīdzības līdzekļu plānošana valsts budžetā.

Iekšlietu ministrs R.Kozlovskis

Vīza: Valsts sekretāre I.Pētersone-Godmane

16.10.2013. 11:00

1157

Lāsma Stabiņa

Iekšlietu ministrijas

Nozares politikas departamenta

Politikas ieviešanas nodaļas vecākā referente

Tālr.: 67829674

lasma.stabina@iem.gov.lv